FOTBALL. To tapte poeng mot bunnlaget Manglerud Star betyr at AaFK mistet tabellteten og ligger poenget bak Strømsgodset foran toppoppgjøret på CLS søndag. På tribunen i går satt Godset-trener Dag Eilev Fagermo og så opprykksrivalen som aldri våknet i sommervarme Oslo. På banen daffet helprofesjonelle AaFK-spillere rundt hele førsteomgang, og lot seg tidvis overspille av tenåringer og skoleelever som har fotballen som hobby. Etter pause bedret det seg marginalt, men ikke mer enn at Manglerud Star også skapte nok til å score både ett og to mål. Selvfølgelig langt under pari for et lag som tar motivasjonen til spillerne som en selvfølge. Derfor var det på sin plass at spillerne sjøl innså hvor svakt de egentlig leverte i går. Aarøy var selv nærmest å score seiersmålet for AaFK da han headet over fra kort hold åtte minutter før slutt.- Rett og slett for dårlig. Jeg kom opp helt åpent på innlegget fra Trond. Altfor svakt å heade over der, sier han. AaFK sleit i alle spillets faser i går. Det så ikke ut som om de tok Manglerud Star på alvor. Det til tross for alle advarslene fra trenerteamet på forhånd. Per Joar Hansen og Sturla Voll har banket inn at Oslo-laget har prestert langt bedre enn resultatene tilsier til nå i sesongen. Det viste seg også i går. Men spillet og sjansene til Manglerud Star kom mest som følge av AaFK-spillere som ikke gjorde jobben sin. - Absolutt ikke, svarer Aarøy på spørsmål fra Sunnmørsposten om det handlet om undervurdering. - Vi visste hva vi gikk til. Det var ikke undervurdering i det hele tatt. Vi gjør bare ikke det vi ble enige om, sier han. WerniPeter Werni var både syndebukk og redningsmann i går. Etter at Gustave Bahoken mistet ballen helt unødvendig, tok han en sjanse og gikk inn for å bryte ballbanen da Nikolai Hagen kom aleine mot ham. Det endte med Werni sprellende i gresset, og Hagen jublende for 1-0.- Jeg burde kanskje vurdert annerledes, og fulgt ham hjemover. Men jeg vurderte det slik at han kom i for stor fart. Ikke ville jeg felle ham heller. Det kunne endt med rødt kort for å ta sistemann, sier Werni. Han gjorde det godt igjen da han satte inn 1-1 via beinet til en forsvarer.